ESA-verkoston kokousmuistio 26.2.2024

Aika: 26.2. klo 9.00-10.35

Paikka: Teams

Paikalla: Juliaana Grahn

Marju Grönholm

Iina Lehtiniemi

Emilia Naukkarinen
Ville-Pekka Nummi
Sanni Petäjistö

Maria Rissanen

Syksy Siitari

1. Kuulumiskierros

Syksy (Äänekoski):
Syksy on tehnyt kirjastolle selkokieliset sivut, saanut sivuille selkotunnuksen. Selkokielisiltä sivuilta löytyy ohjeita esimerkiksi kirjan lainaamiseen. Keski-kirjastoilla on saavutettavuuden tarkistuslista, joiden perusteella Syksy on tehnyt esteettömyyskartoitusta ja koonnut raporttia, jonka perusteella voi pyytää muokkauksia puutteisiin.

Iina ja Marju (Valkeakoski):
Hiljaiseloa vietetään.

Ville-Pekka (Tampere, Metso):

ESKO-työryhmän koulutuksen työstämistä, mutta muuten on hiljaiseloa Metsollakin.

Sanni (Tampere, Metso):
Metson harjoittelijan Eveliinan kanssa kierretty Metsoa esteettömyyden näkökulmasta, Eveliina tekee näyttöä opintoaan varten ja antaa sen tiimoilta parannusehdotuksia. Muuten hiljaiseloa.

Emilia (Tampere, Koilliskeskus):

Hiljaiseloa Koilliskeskuksessakin. Koilliskeskuksessa on nepsy-pöytä, jossa on infoa asiakkaiden saatavilla, asiakkaat ovat kovasti tykänneet ja kiitelleet.

Maria (Tampere, Sampola):
Sampolan remontin ensimmäinen vaihe on päättynyt ja uudet tilat on saatu käyttöön. Esteettömyys toteutuu säädösten mukaan, Tekomossa nykyään onneksi paremmin kuin säädösten mukaan. Lasten osaston remontin on tulossa ja sen aikana satumökistä saadaan vihdoinkin esteetön! Suunnitelmat näyttävät hienoilta. Tiistaina 5.3. Maria osallistuu Lounais-Suomen Ake-kirjastojen Moninaisuus -työryhmän koulutuspäivään ja verkostoituu heidän kanssaan. Koulutuksen aiheena on saavutettava pelaaminen ja päivän aikana tutustutaan Tampereen yliopiston saavutettavuuden tutkimusyksikköön TACCU:n sekä saavutettavan pelaamisen Vapriikin Esteet nurin! -näyttelyyn.

2. Esa-pulinat 31.1.2024

Esa-pulinat keräsi vain kaksi palautetta palautelomakkeen kautta, mutta pulinoiden chatissa Esa-pulinoita kiiteltiin kovasti. Kaikki palautteet olivat todella positiivisia ja olemme selkeästi vastanneet tarpeeseen! Kehitysehdotuksena toivottiin jatkossa enemmän aikaa pulinoiden käyttöön, ja erityisesti enemmän aikaa keskusteluille.

Pohdimme, pitäisikö aikaa pidentää (haasteita osallistua) vai karsia asiamäärää. Toisaalta myös muoto ratkaisee: pienryhmäkeskustelu vie paljon aikaa, joten yksi vaihtoehto olisi kokeilla jotain toista muotoa Esa-pulinoiden keskustelun järjestämiselle. Päätettiin tehdä järjestämiseen ja muotoon liittyviä päätöksiä toistaiseksi tapauskohtaisesti. Pidetään kuitenkin mielessä, että kovin pitkä kalenterivaraus voi säikäyttää osallistujia pois. Lisäksi voisimme kysellä kokemuksia Lanu-pulinoista erityisesti siitä näkökulmasta, mitkä tavat järjestää pulinat on koettu hyviksi.

Päätettiin hyödyntää Esa-puolinoita tulevaisuudessakin.

3. Esteettömyyskoulutus 7.2.2024

Palautetta Jaana Solasvuon pitämästä Esteettömyyskoulutuksestakaan ei tullut paljoa, mutta palaute oli kiittävää ja positiivista. Koulutusta pidettiin erityisesti silmiä avaavana ja asiantuntevana, joka hyvin havainnollisti fyysistä esteettömyyttä ja innoitti tarkastelemaan rakennuksia esteettömyyden näkökulmasta. Tulevaisuudessa koulutukseen osallistujat haluavat kiinnittää parempaa huomiota opasteisiin ja niiden puutteisiin. Lisäksi koulutukseen osallistujat kokivat, että olisi tarve käsitellä esteettömyyteen liittyviä asioita useamminkin ja haluttiin esteettömyyskoulutus pakolliseksi kaikille kirjaston työntekijöille. Moni esteettömyyskoulutuksen asia oli kuitenkin sellainen, ettei yksittäinen rivityöntekijä pysty välttämättä puuttumaan koulutuksen esiin nostamiin asioihin.

Pohdittiin, olisiko seuraavaksi syytä pitää saavutettavuus -aiheinen koulutus?

Lisäksi todettiin yleisesti, että sähköpostilla info koulutuksista tavoittaa kirjastojen työntekijät parhaiten.

4. AkePiken kuulumiset

Aspa-tarjotin rakentuu pikkuhiljaa, tarkoituksena on tuoda enemmän havainnollistavaa ja konkreettisempaa koulutusta tarjolle sekä keskittyä nimenomaan kohtaavaan asiakastyöhön. Tämän näkökulman ansiosta esa-asiat ovat aspa-tarjottimen keskiössä ja kaikkeen integroituna, eikä niille ole varsinaisesti omaa kokonaisuuttaan. Tarkoituksena on myös tuoda esille, että AkePike on muutakin kuin koulutusten tuottaja, ja siksi tulevana vuonna keskitytään muun muassa nostamaan esiin verkostojen ääntä,

Työelämävaihto on tämän hetken kuumin peruna, ja koskee myös esa-verkostolaisia: Työelämävaihto tarjoaa mahdollisuuden mennä tutustumaan toiseen kirjastoon esteettömyys- ja saavutettavuusasioiden tiimoilta. Kannattaa pohtia osallistumista! Työelämävaihtoon on ilmoittaunut mukaan todella moni Pirkanmaan ja Keski-Suomen kirjasto, joten vaihtoehtoja tutustumiselle on monipuolisesti tarjolla!

AkePike on päivittänyt etätilaisuuksia varten kootut etävinkit. Nämä kannattaa tarkistaa, mikäli on etätilaisuuksia järjestämässä! PiKe-bokseja uudistetaan myös ja työ etenee hyvin.

AkePiken vuosikellosta löytyy erilaisia henkilöstön vaikuttamisen paikkoja, ja vuosikellon avulla pyritään jäsentämään sitä, missä ollaan menossa. Vuosi 2024 on odottelun aikaa, sillä muutoksia on käynnistymässä ja käynnistynytkin jo, mutta niiden konkreettiset vaikutukset eivät vielä välttämättä näy. Toukokuussa on tarkoitus suunnitella syksyä ja syksyllä on tarkoitus suunnitella seuraavan vuoden toimintasuunnitelmaa, jossa huomioidaan toiminnallinen muutos entistä paremmin.

5. Verkostojen foorumipäivä 11.4.

Foorumipäivään 11.4. tulossa toistaiseksi vain verkostojen jäseniä, vaikka erityisesti Foorumipäivän aamupäivän ohjelma sopii hyvin kaikille kirjastolaisille. Juli lähettää sähköpostitse muistuttelua Foorumipäivästä, mutta kaikkien verkostolaisten olisi syytä mainostaa Foorumipäivää myös henkilöstökokouksissa.

Keskusteltiin Foorumipäivän käytännön asioista.

7. Yhteistyö Lanu-verkoston kanssa, vierailu Seinäjoen kirjastoon syksyllä

Syksyllä järjestetään yhteistyössä Lanu-verkoston kanssa koulutus liittyen erityisluokkiin ja erilaisiin oppijoihin. Koulutusta tästä aiheesta toivottiin sekä esa-verkoston että lanu-verkoston järjestämässä kyselyssä, ja se oli ollut myös molempien verkoston jäsenten mielessä. Päätettiin keskittyä tähän aiheeseen kunnolla ja mahdollisesti pitää esa-pulinat samasta aiheesta, mahdollisesti yhdessä lanu-verkoston kanssa. Edetään asiassa siten, että Maria juttelee asiasta lanu-verkoston Marjon kanssa, jonka jälkeen aiheesta jutellaan lisää esa-verkoston ja lanu-verkoston kesken.

Päätettiin koulutuksen päivämääräksi tiistai 27.8. ja alustavaksi otsikoksi ”Erityisiä kohtaamisia kirjastossa – koulutwistillä!”

Järjestetään tutustumisretki Seinäjoen kirjastoon syksyllä ja pidetään lähikokous samaan aikaan. Seinäjoen kirjasto tekee paljon työtä heikkojen lukijoiden huomioimiseksi, ja tätä työtä haluamme esa-verkoston kesken lähteä tutkimaan. Maria ottaa yhteyttä Seinäjoen kirjastoon ja kysyy mahdollisuudesta tulla vierailulle.

8. Seuraava kokous

11.4. Verkostojen foorumipäivän aikana

Liite:

Esa- ja lanu-verkoston esittelykahveilla 31.10. julkaistiin esa-verkoston kysely tässä muodossa:

**1)** Minkä erityisryhmän/erityisryhmien kohtaamisesta haluaisit lisää tietoa?
Tämä on monivalintakysymys, jonka alle listataan erilaisia erityisryhmiä ja viimeiseksi vaihtoehto ”jokin muu, mikä?”

**2)** Mistä apuvälineestä haluaisit tietoa?
Tämä on monivalintakysymys, jonka alle listataan erilaisia apuvälineitä (esim. induktiosilmukka, lukiviivain/-kalvo, ruudunlukuohjelmat, erilaiset liikunnan apuvälineet) ja viimeiseksi vaihtoehto ”jokin muu, mikä?”

**3)** Minkä erityisryhmän / erityisryhmien kohtaamisesta haluaisit lisää tietoa?
Tämä on monivalintakysymys, jonka alle listataan erilaisia apuvälineitä (esim. induktiosilmukka, lukiviivain/-kalvo, ruudunlukuohjelmat, erilaiset liikunnan apuvälineet) ja viimeiseksi vaihtoehto ”jokin muu, mikä?”

**4)** Mikä esteettömyyteen ja saavutettavuuteen liittyvä asia mietityttää sinua tällä hetkellä eniten?

**5)** Mihin kaipaat lisää koulutusta?

**6)** Mitä toivot ESA-verkostolta?

**7)** Sana on vapaa: kiitä, moiti, lähetä terveisiä!

**Kyselyn tulokset:**

Vastauksia saatiin 53 kappaletta, minkä avulla pystymme jo päättelemään jotain kollegoiden tiedontarpeista ja koulutustoiveista. Vastauksissa korostui suuri koulutustarve esteettömyyteen ja saavutettavuuteen liittyen, mutta erityisesti myös nämä seikat:

* Kuinka erityisryhmien avustajat toimivat (puolesta-asiointi vrt. avustajan työt), millaisia erioikeuksia avustajilla on verrattuna toisen puolesta asioiviin asiakkaisiin?
* Erilaiset oppijat kirjastovierailuilla, erityisluokkien kirjastokäynnit. Tätä voisimme lähestyä yhdessä lanu-verkoston kanssa.
* Rasismi ja fasismi, mitä kaikkea nämä voivat olla ja kuinka niihin puuttua, ja mitkä ovat sananvapauden rajat? Tätä teemaa voisi viedä eteenpäin demokratiatyön kautta.
* Vinkkipankki

Lisäksi kiiteltiin esa-verkostoa sen olemassaolosta ja hyvästä työstä. Suuri osa kysymyksistä linkittyi muiden verkostojen toimintaan, joten tarvetta yhteistyölle verkostojen välille selvästi on. Tulevaisuudessa pidetäänkin kyselyn vastaukset mielessä seuraavia koulutuksia ja esa-pulinoita suunniteltaessa.